*პროექტი*

**„ვებგვერდისა და რეესტრის ელექტრონული ფორმით წარმოების, მისი სტრუქტურის, ფორმის, მასში ასახული ინფორმაციის ნუსხისა და მომხმარებელთა იდენტიფიცირების წესის განსაზღვრის თაობაზე“ ბუღალტრული აღრიცხვის, ანგარიშგებისა და აუდიტის ზედამხედველობის სამსახურის უფროსის 2016 წლის 28 ოქტომბრის №ნ-17 ბრძანებაში ცვლილების შეტანის შესახებ**

„ნორმატიული აქტების შესახებ“ საქართველოს კანონის მე-20 მუხლის მე-4 პუნქტის შესაბამისად, ვბრძანებ:

**მუხლი 1.**

„ვებგვერდისა და რეესტრის ელექტრონული ფორმით წარმოების, მისი სტრუქტურის, ფორმის, მასში ასახული ინფორმაციის ნუსხისა და მომხმარებელთა იდენტიფიცირების წესის განსაზღვრის თაობაზე“ ბუღალტრული აღრიცხვის, ანგარიშგებისა და აუდიტის ზედამხედველობის სამსახურის უფროსის 2016 წლის 28 ოქტომბრის №17 ბრძანებით (სსმ, ვებგვერდი, 31/10/2016 სარეგისტრაციო კოდი: 010240000.64.076.016003) დამტკიცებულ წესში შეტანილ იქნეს ცვლილება:

1. **მე-13 მუხლის შემდეგ დაემატოს შემდეგი შინაარსის „131“ მუხლი:**

„1. აუდიტორი/აუდიტორული ფირმა ვალდებულია ყოველი წლის 01 იანვრიდან 31 დეკემბრის საანგარიშგებო პერიოდზე, ფულის გათეთრებისა და ტერორიზმის დაფინანსების რისკის ზედამხედველობის ანგარიშგება (შემდგომ — რისკის ზედამხედველობის ანგარიშგება) სამსახურის წარუდგინოს დაუყოვნებლივ, არაუგვიანეს მომდევნო წლის 31 იანვრისა.

2. რისკის ზედამხედველობის ანგარიშგების წარდგენის მიზნით, აუდიტორი/აუდიტორული ფირმა სარგებლობს რეესტრის საკუთარი გვერდის შესაბამისი ჩანართით.“.

**მუხლი 2**

ეს ბრძანება ამოქმედდეს გამოქვეყნებისთანავე.

**განმარტებითი ბარათი**

**„ვებგვერდისა და რეესტრის ელექტრონული ფორმით წარმოების, მისი სტრუქტურის, ფორმის, მასში ასახული ინფორმაციის ნუსხისა და მომხმარებელთა იდენტიფიცირების წესის განსაზღვრის თაობაზე“**

**ბუღალტრული აღრიცხვის, ანგარიშგებისა და აუდიტის ზედამხედველობის სამსახურის უფროსის ბრძანების პროექტზე**

,,ფულის გათეთრებისა და ტერორიზმის დაფინანსების აღკვეთის ხელშეწყობის შესახებ“ საქართველოს კანონის (შემდგომ — კანონი) შესაბამისად, ამ კანონის მიზნებისთვის, ბუღალტრული აღრიცხვის, ანგარიშგებისა და აუდიტის ზედამხედველობის სამსახურის (შემდგომ — სამსახური) მიმართ ანგარიშვალდებულ პირს წარმოადგენს სერტიფიცირებული ბუღალტერი, აუდიტორი და აუდიტორული (აუდიტური) ფირმა, პროფესიული მომსახურების გამწევი ბუღალტერი და საბუღალტრო ფირმა (შემდგომ - ანგარიშვალდებული პირები).

კანონის 38-ე მუხლის პირველი პუნქტის თანახმად, „საზედამხედველო ორგანო ვალდებულია უზრუნველყოს ანგარიშვალდებული პირის მიერ ამ კანონისა და შესაბამისი კანონქვემდებარე ნორმატიული აქტების მოთხოვნების შესრულება დისტანციური შემოწმებით ან/და ადგილზე შემოწმებით.“

ამავე მუხლის მე-3 პუნქტის მიხედვით, „საზედამხედველო ორგანო უფლებამოსილია ამ მუხლის პირველი პუნქტით გათვალისწინებული შემოწმების ჩატარების ან რისკის დონის განსაზღვრის მიზნით ანგარიშვალდებულ პირს მოსთხოვოს და მიიღოს საჭირო ინფორმაცია (დოკუმენტი) (მათ შორის, კონფიდენციალური ინფორმაცია).“

პროექტის მიზანია პროფესიული მომსახურების დამოუკიდებლად განმახორციელებელ აუდიტორებს/აუდიოტულ ფირმებს ჰქონდეთ რისკის ზედამხედველობის ანგარიშგების სამსახურისთვის ელექტრონულად წარდგენის შესაძლებლობა სამსახურის ვებგვერდზე, სერტიფიცირებული ბუღალტრების რეესტრის გვერდზე შესაბამისი ჩანართის მეშვეობით.

სამსახური 2024 წლის ბოლომდე უზრუნველყოფს ანგარიშგების ელექტრონული წარდგენის პროგრამულ უზრუნველყოფას.

**ინფორმაცია ევროკავშირის სამართლებრივი აქტის შესახებ**

სამართლებრივი აქტის პროექტის მომზადებისას არ არის გამოყენებული ევროკავშირის აქტი.

**პროექტის მიღებით გამოწვეული საფინანსო-ეკონომიკური შედეგების გაანგარიშება**

სახელმწიფოსათვის აღნიშნული პროექტი არ გამოიწვევს ახალი ფინანსური ვალდებულებების წარმოშობას და ბიუჯეტის ხარჯვით ნაწილზე გავლენას არ იქონიებს.

**პროექტის მოსალოდნელი შედეგები**

პროექტის მიღება, სამსახურის მიმართ ანგარიშვალდებულ პირებს დაეხმარება ,,ფულის გათეთრებისა და ტერორიზმის დაფინანსების აღკვეთის ხელშეწყობის შესახებ“ საქართველოს კანონით დადგენილი ვალდებულების შესრულებაში.

**პროექტის განხორციელების ვადები**

პროექტით გათვალისწინებული ღონისძიებების შესრულება არ საჭიროებს კონკრეტულ ვადას.

**პროექტის ავტორი და წარმდგენი**

პროექტის ავტორია ბუღალტრული აღრიცხვის, ანგარიშგებისა და აუდიტის ზედამხედველობის სამსახური.